Игуменът на Бачковския манастир архимандрит Симон: Иконата на Богородица намали катастрофите
Иво АНГЕЛОВ Чудотворната бачковска икона на Света Богородица е намалила за година катастрофите по пътя Асеновград-Смолян. 1000 копия от светото изображение бяха раздадени миналия декември на шофьори заради големия брой произшествия на пътната отсечка. Тази година акцията отново ще бъде повторена, като бройката на иконите ще бъде същата. Инициативата е на кмета на чепеларското село Забърдо Валентин Черпоков. "Идеята е на кмета, аз само я подкрепям. Преди години имаше много катастрофи по пътя от Асеновград към Смолян. След като раздадохме малките икони на шофьорите, като че ли инцидентите намаляха. Нямам точна статистика, но се вижда, че няма толкова катастрофи, а и жертвите са по-малко. Дано с Божията подкрепа да намалеят още повече", коментира пред "България Днес" игуменът на Бачковския манастир архимандрит Симон. Духовникът е усетил подобряване на положението на пътя дори по време на традиционното рокерско шествие до Бачковския манастир за посрещане на пролетта. Направило му впечатление, че този път нямало сериозни инциденти - имало няколко паднали, но това било неизбежно и нямало сериозно последствия. Новите 1000 икони ще бъдат раздадени на водачите на разклона за Забърдо на 27 декември. Ще бъде отслужен водосвет и ще се раздаде курбан, за да няма загинали на пътя. "Ще се помолим не само за нашия регион, но и за цяла България. Защото виждате какво става с войната по пътищата. Звучи като клише, но наистина си е война, защото толкова много хора си отиват от този свят. Ще се опитаме с молитва да помогнем да няма катастрофи", каза още отец Симон. По време на курбана кметът Черпоков ще открие поредната атракция в прочутото родопско село. "Пазя я в тайна, но с нея ще кандидатствам в Брюксел за европейско селище с най-много туристически обекти", заяви селският първенец. В Забърдо вече има скулптура, която пее "Бела съм бела, юначе", старобългарска юрта, виенско колело и тракийско светилище. Нестандартните опити за борба с катастрофите е имало и в други части на страната. Икона на Исус Христос пази от инциденти в Симитлийско! Святото изображение е поставено на пътя до село Сушица и бе осветено от отец Бисер. Само за няколко месеца в района станаха десетки пътни произшествия и това провокира поставянето на святото изображение. Безспорно в историята остава ръсенето на захар в Нова Загора. Кметът Николай Грозев реши да сложи край на катастрофите, като се вслушал в стар съвет на пророчицата Ванга. Случайно ли не, след ръсенето катастрофите намаляха наполовина.